**Lietuvos istorijos institutas**

**Mokslinių tyrimų programa**

**LIETUVOS UŽSIENIO POLITIKA IR DIPLOMATIJA XX AMŽIUJE:**

**PROBLEMOS IR IŠŠŪKIAI**

**2022–2026**

LII mokslinių tyrimų kryptis: Lietuvos visuomenės ir valstybės raida iki XXI amžiaus pradžios (istorija, istoriografija, pagalbiniai istorijos mokslai ir kita).

**Vykdytojai**:

Programos vadovas-vykdytojas –

Programos dalyvis-vykdytojas –

**Programos apibūdinimas**

XX amžius lietuvių tautai ir Lietuvos valstybei buvo dinamiškas. Lietuviško valstybingumo geopolitines perturbacijas dvidešimtajame amžiuje daugiausiai lėmė besikeičiantis politinis-ideologinis klimatas ir geopolitinė aplinka Europoje, tam tikra galių pusiausvyros raida bei kaita, pokyčiai tarptautinėje teisėje bei Europos politinio žemėlapio atitinkamas karpymas ir performavimas. Mažiau nei per šimtmetį Lietuvos padėtis radikaliai keitėsi net triskart: 1918–1922 m. lietuviai po ilgos istorinės pertraukos atkūrė/sukūrė modernų nacionalinį valstybingumą, 1939–1940 m. nepriklausomybę *de facto* prarado, ir Antrojo pasaulinio karo išdavoje Lietuva, jau kaip sovietinė respublika, liko SSSR sudėtyje, o po pusšimčio sovietinio režimo metų 1990–1991 m. nacionalinį nepriklausomą valstybingumą atstatė dar kartą. Taigi lietuviško valstybingumo raida XX a. klostėsi gana radikaliai ir dramatiškai.

Viena vertus, tarpukario epocha išsiskyrė itin komplikuotais santykiais su didžiaisiais kaimynais ir permanentine kova dėl valstybės teritorinės programos realizavimo, kas šalies užsienio politiką ir diplomatinį veikimą darė labai sudėtingą. Kita vertus, dalies užsienio valstybių (JAV, Vatikanas, Prancūzija, Britų imperija, Šveicarija, Argentina, Urugvajus, Kanada, etc.) principinė pozicija nepripažinti Lietuvos inkorporavimo į Sovietų Sąjungą legitimumo, išlikę Lietuvos diplomatinės tarnybos fragmentai ir jų veikla Vašingtone, Niujorke, Čikagoje, Romoje, Paryžiuje, Berne, Londone, Buenos Airėse, Montevidėjuje, etc., kai kurių Vakarų valstybių (JAV, Prancūzija, Šveicarija) atsisakymas pripažinti SSRS „teises" į tose šalyse deponuotus Lietuvos Respublikos aukso rezervus bei Lietuvos Respublikos vardu (1918–1940) išduotų juridinę tapatybę patvirtinančių dokumentų (pasų, diplomatinių pasų, vizų) veikimo (jų tęstinumo) pripažinimas kai kuriose Vakarų šalyse lėmė Lietuvos valstybingumo dalinį juridinį tęstinumą tarptautinėje arenoje ir sovietinės okupacijos/aneksijos metais. Tokia situacija tarptautinės teisės požiūriu Lietuvos Respublikai iš dalies leido išlikti ribotu tarptautinių santykių subjektu per visą sovietmetį ir 1990 m. kovo 11 d. Aktu *atstatyti* nepriklausomą valstybingumą.

2023 m. Lietuvos Respublika minės Klaipėdos krašto įjungimo į Lietuvos valstybę šimtmetį. 2025 sukanka 85 metai nuo Pirmosios Lietuvos Respublikos okupacijos/aneksijos ir lietuvių diplomatijos pasitraukimo į egzilinę veiklą Europoje ir Amerikoje, kuri užtruko apie pusę amžiaus bei 80 metų nuo Antrojo pasaulinio karo pabaigos, kurio geopolitinių rezultatų išdavoje Lietuva keliems dešimtmečiams liko SSRS aneksuota ir sovietizuota. Tais pat 2025 metais Antroji Lietuvos Respublika pažymės savo 35-metį. 2026 m. gale Lietuva paminės kontroversišką šimtmetį, kai Pirmojoje Respublikoje žlugo parlamentinė demokratija ir šalis pasuko link autoritarizmo. Beveik neabejotina, kad šios datos sulauks visuomenės ir vyriausybės dėmesio, bus diskutuojamos istorikų bendruomenėje. Taigi būtų racionalu ir prasminga toms progoms parengti ir išleisti keletą istorinių šaltinių rinkinių bei monografijų, kur būtų pateikta eilė visai nežinomų, nepublikuotų ar menkai žinomų istorinių šaltinių su komentarais bei susisteminti ir apibendrinti minimomis tematikomis naujausių tyrimų rezultatai. Kartu ši mokslinių tyrimų programa būtų tam tikra nuosekli logiška ankstesniais metais LII *XX amžiaus istorijos skyriuje* vykdytų mokslo tyrimų programų [Lietuva Antrojo pasaulinio karo metais; Vėluojantis nacijos formavimasis: lietuvių atvejis, 1–2 variantai] tąsa. Be to, taip būtų sukurta/praplėsta bazė tolesniems dvidešimto amžiaus Lietuvos tarptautinių santykių, užsienio politikos ir diplomatijos istorijos tyrinėjimams.

**Programos tikslai**:

– Apjungiant keletą esminių-lūžinių dvidešimto amžiaus Lietuvos užsienio politikos mazgų ir iššūkių lietuviškai diplomatijai atskleisti praėjusio amžiaus Lietuvos valstybingumą suponuojančios užsienio politikos ir diplomatijos organišką tęstinumą bei perimamumą tarptautinėje arenoje. Remiantis naujausia lietuvių ir užsienio istoriografija ištirti dar netirtas ar mažai tirtas dvidešimto amžiaus Lietuvos užsienio politikos ir diplomatijos problemas:

a) parlamentinės demokratijos žlugimo ir Lietuvos posūkio link autoritarizmo dvidešimto amžiaus trečio dešimtmečio viduryje tarptautinį diskursą, išorines (tarptautines) aplinkybes ir priežastis, kaimyninių šalių, pirmiausia SSRS ir Lenkijos įtaką bei poveikio formas, mastą asmenybėms ir procesams Lietuvoje. Kitaip tariant, remiantis naujausiaias tyrimais babandyti atsakyti į principinį klausimą: kiek 1926 gruodžio 17-osios perversmas buvo Lietuvos vidaus politinės raidos pasekmė, o kiek nulemtas to meto tarptautinės konsteliacijos, jos dimamikos ir išorinių jėgų poveikio?;

b) iš naujo pažvelgti į Lietuvos klausimą, jo raidą tarptautinėje arenoje Antrojo pasaulinio karo metais: pirmiausia remiantis prieinamais įvairių šalių (Anglijos, Rusijos, JAV, Lenkijos bei pačios Lietuvos) archyviniais dokumentais dar kartą atsigręžti į lemtingus lūžinius 1938-1940 metus, ir istoriografijoje jau keltoms idėjoms apie alternatyvų galimybes pateikti papildomų įžvalgų; taip pat naujai pažvelgti į 1940-1945 metų periodą, konkrečiai - į didžiosios politikos bei diplomatijos „virtuvę“, nuo kurios priklausė ir kur sprendėsi Lietuvos likimas.

– Rinkti, kaupti, verifikuoti, sisteminti ligi šiol nežinomus ar menkai žinomus dvidešimto amžiaus Lietuvos užsienio politikos ir diplomatijos šaltinius parengiant spaudai tris teminius dokumentų rinkinius:

a) *Klaipėdos klausimo* dinamika, ypatumai ir vieta Lietuvos užsienio politikoje bei lietuvių diplomatinės pastangos apginti ir įtvirtinti Lietuvos valstybės suverenitetą autonominiame *Klaipėdos krašte* 1923–1939 m.;

b) Lietuvių egzilinės diplomatijos tarptautiniai ryšiai ir politinė-kultūrinė veikla stimuliuojant Lietuvos nacionalinio valstybingumo tęstinumo bylą Europoje bei Šiaurės ir Pietų Amerikoje 1945–1989 m.; dalykiniai (ir asmeniniai) ryšiai su užsienio valstybių vadovais, ministrais, diplomatinių misijų vadovais, diplomatais, politinių partijų lyderiais, žiniasklaidos vadovais;

c) Lietuvos Antrosios Respublikos tarptautinio pripažinimo problematika 1990–1991 m.: Lietuvos Respublikos Aukščiausios Tarybos, Vyriausybės ir URM politinė-diplomatinė veikla siekiant Lietuvos Respublikos pripažinimo *de jure* Vakarų valstybių, SSRS vyriausybės ir sąjunginių respublikų; dalykiniai (ir asmeniai) ryšiai su SSRS sąjunginių respublikų ir Vakarų šalių vadovais, tarptautinėmis organizacijomis, politiniais judėjimais, žiniasklaida

**Tyrimo objektas**:

Dvidešimto amžiaus Lietuvos tarptautinių santykių, užsienio politikos ir diplomatijos istorija.

**Tyrimų būklė**:

Dvidešimto amžiaus Lietuvos užsienio politikos ir diplomatijos istorijos tyrimai buvo pradėti dar vėlyvuoju tarpukariu. Pradžią jiems davė P. Klimo, D. Zauniaus, A. Šapokos, K. Pakšto, R. Valsonoko [*Klaipėdos problema*, Klaipėda: Rytas, 1932], M. Anyso, S. Šalkauskio, G. Rutenbergo, etc. darbai. Sovietinėje Lietuvoje ši tyrimų sritis valdžios buvo stropiai prižiūrima, ribojama ir kontroliuojama. Todėl reikšmingiau nepasistūmėta. Paminėtini K. Navicko, R. Žiugždos [Po diplomatijos skraiste: Klaipėdos kraštas imperialistinių valstybių planuose 1919–1924 metais, Vilnius: Mintis, 1973], P. Žostautaitės [*Klaipėda – Lietuvos uostas* *1923–1939*, Vilnius: Mokslas, 1990], R. Žepkaitės *[Lietuva ir didžiosios valstybės 1918–1939*, Vilnius: Mintis, 1986] , E. Dirvelės atlikti tyrimai. Nemažai šiuo laikotarpiu pavyko nuveikti lietuvių ar iš Lietuvos kilusiems tyrėjams tremtyje užsienyje, kurie suformulavo kai kuriuos principinius dvidešimto amžiaus pirmos pusės Lietuvos užsienio politikos ir diplomatijos vertinimus. Čia pirmiausia reikia paminėti Z. Ivinskį, A.E. Senn'ą [*The Great Powers, Lithuania and the Vilna Question, 1920–1928*, Leiden, 1966], V. Daugirdaitę Sruogienę, L. Sabaliūną [*Lithuania in Crisis: Nationalism to Communism*, Chicago, 1972], A. Budreckį [*The Soviet Occupation and Annexation of Lithuania,* Chicago, 1968], V.G. Liulevičių. Maždaug tuo pačiu metu Lietuvos užsienio politikos ir diplomatijos atskiri klausimai/problemos, kaip tyrimų ojektas pateko ir į užsienio šalių tyrėjų regos lauką. Lenkijoje pirmiausia tai Z. Budeckio, J. Ochmanskio, P. Lossowskio [*Stosunki polsko-litewskie 1918–1920*, Warszawa, 1966; *Litwa a sprawy polskie 1939–1949*, 1982; *Historia dyplomacji polskiej*, t. 4, Warszawa, 1995; *Stosunki polsko-litewskie 1921–1939*, 1997; Ultymatum Polskie do Litwy 17 marca 1938 roku, Warszawa, 2010], H. Wisnerio [*Wojna nie wojna. Szkice z przeszłości polsko-litewskiej*, Warszawa: Książka i Wiedza, 1978] A. Skrzypeko ir S. Sierpowskio [*Piłsudski w Genewie: dyplomatyczne spory o Wilno w roku 1927*, 1990], vėliau – M. Kornato [*Polityka równowagi (1934-1939). Polska między Wschodem a Zachodem*, Kraków: Wydawnictwo Arcana, 2007; *Między pokojem* *a wojną. Szkice o dyplomacji polskiej z lat 1918–1945*, Warszawa: Polski Instytut Dyplomacji im. Ignacego Jana Paderewskiego i Wydawnictwo Sejmowe 2015], S. Dębskio [*Między Berlinem a Moskwą. Stosunki niemiecko-sowieckie 1939–1941*, Warsawa: PISM, 2003], P. Liberos [Polityka Józefa Becka wobec Litwy (1930–1939// *Płk Józef Beck (1894-1944) Żołnierz,dyplomata,polityk*, Łódź–Warszawa 2017, s.257–282] ir kai kurių kitų tyrimai. Vokietijoje tam tikrą dėmesį atskiriems dvidešimto amžiaus Lietuvos užsienio politikos ir/ar diplomatijos klausimams skyrė G. von Rauch, J. Tauber [Hitlerio – Stalino pakto priežastys ir padariniai// *Genocidas ir rezistencija*, LGGRTC, 2000, t. 2(8)], M. Dornfeldt, E. Seewaltd, Prancūzijoje – J. Gueslin, Anglijoje – J. Hiden [*The Baltic States and Weimar Ostpolitik*, Cambridge University Press, Cambridge, 1987; *The Baltic and the Outbreak of the Second World War*, Cambridge University Press, 2003], D.M. Jr. Crowe [*The Baltic States and the Great Powers, 1938-1940*, London, 1992], Rusijoje – N.S. Lebedeva, M. S. Pavlova, Vengrijoje – I.T. Berend, Čekijoje – L. Švec, Suomijoje – L.M. Hinkkanen-Lievonen, Estijoje M. Ilmjarv [*Silent submission : formation of foreign policy of Estonia, Latvia and Lithuania: period from mid-1920-s to annexation in 1940* , Stockholm, 2004], Latvijoje – E. Jekabsons [Latvia, Lithuania and Estonia 1918-1940: Similarities and Differences// *Latvia and Latvians. Collection of scholarly articles*. Vol. 2. Riga: Latvian Academy of Sciences, 2018, vol. 2], A. Stranga, I. Feldmanis.

Po nepriklausomybės atkūrimo gerą dešimtmetį tarpukario Lietuvos užsienio politika ir diplomatija susilaukė itin ryškaus lietuvių tyrėjų dėmesio. Parengta ir apginta per dešimt disertacijų. Tarp svarbiausius tyrimus (monografijos, straipsniai, šaltinių rinkiniai) atlikusių autorių Č. Laurinavičius [Lietuvos su Klaipėda ir Vilniumi genezė. Anglų ir rusų „Didžiojo žaidimo" Baltijos aspektas, Vilnius; LII, 2020], Z. Butkus [Tarp Trečiojo Reichoir Trečiosios Romos, Vilnius: Vokietijos ir Sovietų politikos poveikis Baltijos šalių tarptautinei ir vidaus padėčiai tarpukaryje, Vilnius: VU leidykla, 2019] P. Žostautaitė [Klaipėdos kraštas 1923–1939, Vilnius: 1992] A. Gaigalaitė, A. Eidintas, V. Žalys [Lietuvos diplomatijos istorija 1925–1940, Versus Aureus, t.1-2, 2007, 2012], A. Kasparavičius [The Historical Expierence of the Twentieth Century: Authoritarianism and Totalitarianism in Lithuania// *Totalitarian and Authoritarian Regimes in Europe. Legacies and Lessons the Twentieth Century*, [Ed. J.W. Borejsza, K. Ziemer, M. Hulas], New York-Oxford: Bergham Books, 2006, p. 297–312], N. Šepetys, V. Mažeika, G. Vilkelis, E. Gimžauskas, L. Jonušauskas [*Likimo vedami. Lietuvos diplomatinės tarnybos egzilyje veikla (1940–1991)* Vilnius: LGGRTC, 1998], J. Skirius [*Lietuvių visuomenininkas ir diplomatas Bronius Kazys Balutis (1880-1967): tėvynei paaukotas gyvenimas*, Vilnius: Vaga 2001], S. Grigaravičiūtė, V. Bukaitė, G. Milerytė, [*Lietuvos ir Lenkijos santykių vizijos emigracijoje 1945–1990 m*., Vilnius, 2018] A. Žulys, A. Petraitytė-Brėdienė [*Lietuvos diplomatinės tarnybos šefas Stasys Lozoraitis*, Vilnius: Versus aureus, 2012; *Lietuvių diplomatų korespondencija 1940–1945*, Vilnius: Versus Aureus, 2012] ir kai kurie kiti lietuvių istorikai. Pastarąjį dešimtmetį tematikos tyrinėjimai pastebimai atslūgo.

Lyginant jau atliktus lietuvių istorikų skirtingus darbus, lietuvių ir užsienio istorikų veikalus pastebimai skiriasi ne tik metodologinės prieigos prie problemų, bet ir bendresni istoriniai vertinimai, apibendrinimai ar koncepcijos. Kita vertus, įvairių dvidešimto amžiaus Lietuvos užsienio politikos ir diplomatijos problemų išskirtinumas labai nevienodas. Skiriasi ir pačių tyrimų rezultatų lygis. Negana to, kai kurios reikšmingos problemos kol kas praktiškai visai netyrinėtos. Prie tokių galima priskirti 1921–1924 m. laikotarpį, kada po faktinio šalies sostinės ir didelės dalies pietrytinių teritorijų praradimo Lietuvos užsienio politika ir diplomatija bandė iš naujo apsibrėžti savo veiklos kontūrus ir karštligiškai ieškojo tarptautinių partnerių kilusioms problemoms spręsti. Neartikuliuota ir Klaipėdos problemos vieta bei reikšmė tarpukario Lietuvos užsienio politikoje. Rimčiau liko netyrinėtas Europos tarptautinės konsteliacijos bei atskirų užsienio valstybių poveikis parlamentinės demokratijos žlugimui ir posūkiui link autoritarizmo Lietuvoje dvidešimto amžiaus trečio dešimtmečio viduryje. Aktualus istoriografiniu požiūriu lieka Antrojo pasaulinio karo periodas. Pastaruoju metu atsiveriant iki tol uždaroms archyvų durims, o taip pat įvairiose šalyse pasirodant studijoms, kuriose galima pastebėti ir Lietuvos klausimo interpretacijų, neretai kontraversiško pobūdžio, reikalinga aktyvi „situacijos kontroliavimo“ pastanga. Fragmentiškai (praktiškai tik JAV) paliesta lietuvių diplomatinės tarnybos egzilyje politinė ir diplomatinė veikla 1945–1989. Tuo tarpu bendro veikimo mąsto ir vaizdo Šiaurės ir Pietų Amerikoje bei Europoje neturime. Nors po nepriklausomybės atkūrimo praslinko daugiau nei trys dešimtmečiai, tačiau kol kas labai fragmentiškai paliesta Lietuvos Antrosios Respublikos *de facto* ir *de jure* tarptautinėje arenoje įsitvirtinimo problematika 1990–1991 m. Taigi minimų tyrimų gilinimas ir plėtojimas būtų aktualus tiek akademine-edukacine, istoriografine tiek ir istorijos politikos įtvirtinimo prasme.

**Tyrimų uždaviniai:**

**Pirmas uždavinys**:

parengti monografiją

preliminariu pavadinimu „Lietuvos tarptautinė padėtis 1922–1926: diplomatija prieš demokratiją" (spaudai iki 2026 m. pabaigos apie 15 a.l.);

**Antras uždavinys**:

parengti monografiją

 “Lietuva Antrojo pasaulinio karo didžiojoje politikoje ir diplomatijoje“ (spaudai iki 2026m pabaigos, preliminariai 25 a. l.)

**Trečias uždavinys**:

dokumentų atranka, tyrimas, verifikacija, šaltinių rinkinių parengimas ir publikavimas

– Klaipėdos krašto įjungimo į Lietuvos valstybę šimtmečiui pažymėti parengti dokumentų rinkinį ir įvadinį straipsnį jam, kuriame būtų atskleista Klaipėdos problemos raida, vieta ir reikšmė Lietuvos užsienio politikoje 1923–1939 m. (apie 15 a.l.+1,5 a.l.), 2022 m. pabaiga;

– siekiant atskleisti lietuviškos egzilinės diplomatijos globalų pobūdį, jos veiklos universalų politinį-diplomatinį ir kultūrinį turinį po Antrojo pasaulinio karo (1945–1989) Vakarų geopolitinėje erdvėje nuo Romos, Berno, Londono ir Paryžiaus iki Vašingtono ir Rio de Žaneiro parengti dokumentų rinkinį ir įvadinį straipsnį jam (apie 20 a.l.+3 a.l.), 2023 m. pabaiga;

– siekiant rekonstruoti Lietuvos nepriklausomybės atkūrimo ir pripažinimo tarptautinį aspektą 1990–1991 m. (derybos su SSRS vyriausybe, Rusijos ir kitų sąjunginių respublikų reakcijos bei Vakarų šalių nusistatymas į Lietuvos valstybingumo atkūrimą, „*Lietuvos klausimo*" dinamika *didžiojoje politikoje* ir pripažinimo de facto – de jure problematika) Antrosios Lietuvos Respublikos 35 m. jubiliejaus proga parengti dokumentų rinkinį (apie 15 a.l.+2 a.l.) 2024 m pabaiga.;

**Ketvirtas uždavinys**:

– numatoma dalyvauti mokslinėse konferencijose, tyrimų rezultatus publikuoti mokslo leidiniuose;

**Laukiami rezultatai**:

Siaurąja prasme: dvi monografijos, keletas straipsnių ir trys šaltinių rinkiniai. Vertinant plačiau, iš tyrimų programos realizavimo galima tikėtis tokių rezultatų:

Pirma, detaliau ištyrus Lietuvos tarptautinę padėtį 1922–1926 m., 1926 m. gruodžio 17-osios antidemokratinio perversmo tarptautinį aspektą/pobūdį eventualiai būtų nustatytos išorės jėgų poveikio formos ir mastas šalies vidaus politiniams procesams bei reikšmė tarpukario valstybės vidaus politinei raidai.

Antra, nauja *Lietuvos klausimo* lūžiniais 1938-1945 metais analizė turėtų aktualizuoti principinius klausimus – ar Lietuvos valstybingumo likimas tuomet turėjo alternatyvų bei koks vaidmuo to likimo atžvilgiu tektų didžiajai politikai bei diplomatijai.

Trečia, rengiami dokumentų rinkiniai svariai papildytų jau egzistuojančių viešų diplomatinių dokumentų rejestrą, išplėstų jų prieinamumą skaitytojams, skatintų tiek profesionalių istorikų užsienio politikos ir diplomatijos studijas tiek ir plačiosios visuomenės įsitraukimą, domėjimąsi Lietuvos užsienio politika, jos problemomis ir aktualijomis; o tai turėtų pasitarnauti, kad šalies užsienio politika ir diplomatija taptų labiau demokratiška ir skaidri.

Diplomatinių šaltinių bei diplomatijos kaip „priemonės, kuria valstybės vykdo savo užsienio politiką“ viešinimas, diplomatijos dokumentų studijavimas – taip vadinama „viešoji diplomatija" kaip „minkštoji galia" [*The New Public Diplomacy. Soft Power in International Relations [Ed. by Jan Melissen, Palgrave, 2005*.] – pastebimai plečia demokratijos ribas, prisideda prie užsienio politikos nuspėjamumo, kuria prielaidas tarptautiniam stabilumui ir saugumui. Be to, globaliame pasaulyje nacionalinės užsienio politikos ir diplomatijos mokslinė retrospekcija bei tyrimai svariai prisideda prie pilietinės savimonės ugdymo, papildo politinės tautos savivoką ir identiteto turinį.

**Tyrimų metodologija**:

Tyrimas turėtų tarpdisciplininę orientaciją. Pagrindu liktų istorijos mokslo instrumentarijus bei istorizmo paradigma. Siauresne prasme tyrimo metu būtų naudojami tradiciniai istorinių duomenų/šaltinių/faktų rinkimo, verifikavimo, analizės ir aprašymo, sisteminimo ir sintetinimo, interpretavimo, mokslinės hipotezės kėlimo ir pagrindimo bei istorinio šaltinio parengimo publikavimui metodai. Be to neišvengiamai tektų remtis politologija, geopolitika (daugiau kritine) ir tarptautine teise.

Kadangi svarbiausiu visos programos vektoriumi būtų Lietuvos valstybės problema, politologiniu lygmeniu tam tarnautų realistinė tarptautinių santykių interpretacija. Būtų laikomasi tradicinės dar Hanso J. von Morgenthau [Hans Morgenthau, *Politics Among Nations: The Struggle for Power and Peace*, New York, 2017, p. 3–18.] ir Henry Kissingerio [Henry Kissinger, Diplomatija, Vilnius: Pradai, 2003, p. 13–23.] suformuluotos bei vėlesnių tyrėjų [Robert Jervis, Hans Morgenthau, Realism, and the Scientific Study of International Politics// *Social Research*, 1994 (Winter), Vol. 61, No. 4, p. 853–876.; Vanessa Lishingman, Henry Kissinger's Contribution to the Conception of International Relations Legitimacy, Consensus and Order: the Foreign Policy of Moderation// *Glendon Journal of International Studies*, 2000, Vol. 1, p. 16–17.; Deborah Welch Larson, Realism: Excavating a historical tradition// *Routlege Hadbook of Historical International Relations*. Ed. by Benjamin de Carvalho, Julia Costa Lopez, Halvard Leira, London and New York: Routlege, 2021, p. 71–79.] išplėtotos ir adaptuotos taip vadinamos *Realistinės tarptautinių santykių tyrimo paradigmos*, kurioje pagrindiniu ir svarbiausiu tarptautinės scenos veikėju laikoma nacionalinė (tautinė) valstybė, kaip savarankiškas, lankstus, „racionalus veikėjas" kuriantis savo veiklos strategiją, numatantis tikslus, analizuojantis klaidas, konsensuso pagrindu kuriantis tarptautinių santykių tvarką bei pajėgus atsispirti vidaus ir išorės lobistų (tarptautinių struktūrų) subjektyviam spaudimui. Ši metodologinė paradigma analizuodama tarptautinius veikėjus, sistemos struktūrą daug dėmesio skiria tarptautinių santykių veikėjų sąveikavimui.

**Programos dalyviai ir jų tyrimo kryptys**:

Dr. Algimanto Kasparavičiaus tematikos svarbiausios publikacijos:

1. Griūvanti taika. Lietuva didžiojoje politikoje 1934–1939(1940), Vilnius: LII leidykla, 2021, p. 560;

2. Литва–Россия 1917–1920 г.г. Сборник документов. [Sudarė ir parengė: Laurinavičius Česlovas, Kasparavičius Algimantas, Butkus Zenonas, Nazarova Jevgenija, Šubin Aleksandr], Vilnius: LII leidykla, 2020, p. 524.

3. Pirmieji Lietuvos Ministrų kabinetai 1918 metais Vilniuje, Vilnius: Lietuvos nacionalinis muziejus, 2018, p. 316.;

4. Lietuvos užsienio politika 1924–1939// Lietuvos istorija. Nepriklausomybė (1918–1940 m.) t. X, d. II, Vilnius: LII leidykla, 2015, p. 337–442.;

5. Lietuvos ir Lenkijos diplomatiniai santykiai 1938–1940 metais [su dr. P. Libera], Vilnius: LII leidykla, 2013, p. 623.;

6. Lietuva 1938–1939 m.: Neutraliteto iliuzijos, Vilnius: Baltos lankos, 2010, p. 392.;

7. Tarp politikos ir diplomatijos. Šventasis Sostas ir Lietuvos Reaspublika, Vilnius: LII leidykla, 2008, p. 806.

8. СССР и Литва в годы Второй мировой войны. Том II: Литва в политике СССР и в международных отношениях (август 1939 – сентябрь 1945 г.г.) Сборник документов [Составители: А. Каспаравичюс, Ч. Лауринавичюс. Н. С. Лебедева], Vilnius: LII leidykla, 2012, p. 952.;

9. SSSR i Litva v gody vtoroj mirovoj vojny. T. 1: SSSR i Litovsakja Respublika. Mart 1939 - avgust 1940, [Составители: А. Каспаравичюс, Ч. Лауринавичюс. Н. С. Лебедева], Vilnius: LII leidykla, 2006, p. 776.;

10. Lietuvos užsienio reikalų ministrai 1918–1940 [su bendraautoriais A.Gaigalaitė, J. Skirius, A. Veilentienė], Kaunas: Šviesa, 1999, p. 152–227.;

11. Didysis X Lietuvos užsienio politikoje, Vilnius: 1996, p. 400.

**Česlovo Laurinavičiaus publikacijos ruošiamos monografijos tema:**

Monografijos

Politika ir diplomatija. Lietuvių tautinės valstybės tapsmo ir raidos fragmentai. Kaunas, 1997. P. 303;

Baltijos valstybių geopolitikos bruožai. XX amžius. (Č.Laurinavičius, E. Motieka, N. Statkus), Vilnius, 2005, 400 p;

Lietuvos su Klaipėda ir Vilniumi genezė. Anglijos ir Rusijos „didžiojo žaidimo“ Baltijos aspektas. Vilnius, 2020

Lietuvos istorija. Nepriklausomybė (1918–1940 m.) t. X, d. II. Mokslinis redaktorius bei bendraautorius Č. Laurinavičius. Vilnius: LII leidykla, 2015;

Straipsniai

Č.Laurinavičius. Etnografinis principas kaip istorijos fenomenas, Lietuvos istorijos studijos 47, 2021, p.8–29;

Č.Laurinavičius. The Cros on the Lithuania. Lithuanians Geopolitical dilema//"The Image of the Other: Memory and Representation of the Neighborhood and the World" INTERMARIUM Targoviste, 2018, P. 46-63;

Č.Laurinavičius. 20 th Century Poles and Lithuanians: in Search of Security //The Polish Foreign Affairs Digest. Warszawa, 2001, Nr.1, p. 153-164;

Č.Laurinavičius. Baltijos valstybių paradoksai// Lietuva Antrajame pasauliniame kare” Straipsnių rinkinys. Sudarytojai Č.Laurinavičius, A. Anušauskas. V., LII, 2007,p 9-18;

Č.Lauriavičius. The Lithuanian Reaction to the loss of Klaipėda and the combined gift of Soviet ‘security assistance’ and Vilnius, Nother European Overture to War 1939–1941. From Memel to Barbarossa. Ed. M. Clemmesen, M. Faulkner. Histori of Warfare volume 87. Brill, Leiden-Boston, 2013, p. 167–188.

Č.Laurinavičius. The kaleidoscope of possibilities facing Lithuanian statehood in 1944// Lithuanian historical studies, 2004, 9. p.35-55;

Č.Laurinavičius. Sudetska krize roku 1938 a Litva // Acta Unirversitatis Carolinae. Studia Territorialia . Supplementum II. 2011, Čislo 1. P. 149-194;

Č.Laurinavičius. Litauen in den Krisenjahren 1938–1940: äuβere und innere Probleme// Die Tragödie Europas 1939–1941/ Mitteilungen der Gemeinsamen Kommission für die Erforschung der jüngeren Geschichte der deutscher-russischen Beziehungen. 5. Ed. Horst Möller, Aleksandr Čubar‘jan. Oldenburg Verlag München 2013, p. 144-158;

Č.Laurinavičius. Litewska politika narodowościowa na Wilenszczyznie w latach 1939–1940, Stosunki etniczne podczas wojny i okupacji. Białystok i Wilno 1939–1941 – 1944–1945. Białystok, 2011, p. 33–64;

**Laukiami rezultatai ir atsiskaitymo už programą būdai**:

Atsiskaitoma bus spaudai parengtais ir/ar publikuotais šaltinių rinkiniais, moksliniais straipsniais, monografija bei tarptautinėse, nacionalinėse, regioninėse mokslinėse konferencijose/seminaruose perskaitytais pranešimais.

**Finansavimo šaltiniai**:

Instituto biudžetas. Publikacijoms – dalinis privačių lėšų pritraukimas.